1817 ඌව වෙල්ලස්සෙන් ඇරඹි පළමුවන විමුක්ති අරගලයේ පුරෝගාමියකුවූ බුටාවේ රටේ රාලට අත්වූ ඉරණම අපි පසුගිය ලිපියෙන් විස්තර කළෙමු.ඒ කැරැල්ලේ තවත් පුරෝගාමියකුවූ කොහුකුඹුරේ රටේ රාල ගැන කියන්නට කලින් ඔහුද සහභාගීවූ අපූරු සිදුවීමක් සිහිපත් කළ යුතු වේ.ඉංග්‍රීසි ආණ්ඩුවේ හිටපු දිසාපතිවරයකු ලෙස ඌව වෙල්ලස්සේ රාජකාරි කරමින් සිටි මොනරවිල කැප්පෙටිපොළ, බූටාවේ රටේ රාල, කොහුකුඹුරේ රටේ රාල හා කිවුලේ ගෙදර මොහොට්ටාල යන කැරැලි නායකයන් විසින් කැරැල්ලේ නායකයා බවට පත්කර ගනු ලැබීම ඒ සුවිශේෂී සිදුවීමයි.කැරලි නායකයා ලෙසද, රාජ ප්‍රතිරූපකයා ලෙසද, ඉංග්‍රීසින් හැඳින්වූ විල්බාවේ මුදියන්සේ අත්අඩංගුවට ගැනීම සඳහා යෙදවූ හජ්ජිමුහන්දිරම් බූටාවේ රටේ රාල විසින් අල්ලා බැඳ තලා ඝාතනය කරනු ලැබීමත් හජ්ජි බේරාගැනීමට ගිය ඌවේ උප තානාපති මේජර් ඩග්ලස් විල්සන් මහතාට හීයකින් විද ඝාතනය කිරීමත්, සමඟ ඌවේ කැරැල්ල උණුසුම් විය.